ไม้พุ่ม สูง 2 – 5 ม. กิ่งก้านมีสีเทา 
ใบ  เดี่ยว ออกเรียงสลับ มักจะออกเป็นกลุ่มหนาแน่นที่ปลายกิ่ง ใบรูปรี หรือรูปไข่กลับ หรือค่อนข้างกลม กว้าง 4 – 10 ซม. ยาว 7 – 20 ซม. ปลายใบเรียงแหลมหรือกลม โคนใบสอบเป็นครีบหรือกลม ขอบใบเรียบ หรือเป็นคลื่นเล็กน้อย ด้านบนเกลี้ยงเป็นมัน ด้านล่างมีขน เส้นใบมี 8 – 13 คู่ ด้านล่างเห็นชัดกว่าด้านบน ก้านใบยาว 1 – 2.5 ซม. มีขน ดอก ออกตามง่ามใบเป็นช่อ แบบซี่ร่ม ก้านช่อยาว 2 – 6 ซม. มีขน ใบประดับที่ 4 ใบมีขน ก้านดอกย่อยยาว 5 – 6 มม. มีขน 
ดอก  แยกเพศ ดอกเพศผู้ ช่อหนึ่งมีประมาณ 8 – 10 ดอก กลีบรวมลดรูปจนเหลือ 1 – 2 กลีบ หรือไม่เหลือเลย กลีบรูปขอบขนาน ขอบกลีบมีขน เกสรเพศผู้มี 9 – 20 อัน เรียงเป็นชั้น ๆ ก้านเกสรมีขน ชั้นในมีต่อมกลม ๆ ที่โคนก้าน ต่อมมีก้าน อับเรณูรูปรี มี 4 ช่อง เกสรเพศเมียเป็นหมันอยู่ตรงกลาง ดอกเพศเมีย กลีบรวมลดรูปจนไม่มี หรือเหลือเพียงเล็กน้อยเกสรเพศผู้เป็นหมันเป็นรูปซ้อน เกสรเพศเมียไม่มีขน รังไข่รูปไข่ ก้านเกสรเพศเมียยาวประมาณ 1 – 2 มม. ปลายเกสรเพศเมียรูปจาน 
ผล  กลม เมื่ออ่อนสีเขียว เมื่อแก่สีดำ ผิวเป็นมัน ก้านผลมีขน [7]