กระสังเป็นไม้ล้มลุก สูง 15-30 เซนติเมตร ลำต้นอวบน้ำ โปร่งใส หักง่าย ใบ เดี่ยว ออกเรียงสลับ รูปหัวใจ กว้าง 1.5-3  เซนติเมตร ปลายใบแหลม โคนใบเว้า ขอบใบเรียบ แผ่นใบเรียบสีเขียวอ่อนเป็นมัน มีต่อมโปร่งแสงกระจายอยู่ริมผิวใบ แผ่นใบล่างสีออกขาว เส้นใบออกจากโคนใบ 6 เส้น ก้านใบยาว 1-1.2 เซนติเมตร ดอกออกเป็นช่อแบบช่อเชิงลดตามข้อตรงข้ามกับใบ ช่อดอกยาวประมาณ 2.5-6.5 เซนติเมตร ดอกเล็ก ส่วนใหญ่เป็นดอกสมบูรณ์เพศ ออกเวียนรอบก้านช่อ ไม่มีกลีบดอกและกลีบเลี้ยง มีใบประดับดอกละ 1 ใบ เกสรเพศผู้มี 2 อัน เกสรเพศเมียกลม ผลรูปทรงกลมเล็กมาก เมล็ดเดี่ยว