ลำต้นมีเส้นผ่าศูนย์กลางประมาณ 6-15 เซนติเมตร ไม่มีหนาม ปล้องยาวประมาณ 20-30 เซนติเมตร มีสีเขียวเป็นมัน  ใบมีขนาดแตกต่างกันไปตามพันธุ์และสภาพแวดล้อม มีสีเขียวเข้มจนถึงสีเขียวออกขาว  มีกาบใบหุ้มที่ข้อขณะยังอ่อนอยู่  หน่อไผ่ตงจะมีกาบหุ้มซึ่งจะมีขนสีน้ำตาล  พันธุ์ไผ่ตงที่กรมส่งเสริมการเกษตรแนะนำคือ 1) ไผ่ตงดำหรือไผ่ตงหวาน ไผ่ตงพันธุ์นี้มีลำต้นสีเขียวเข้มอมดำ ใบมีสีเขียวเข้ม หนาใหญ่ และมองเห็นร่องใบได้ชัดเจน หน่อมีขนาดปานกลางน้ำหนักโดยเฉลี่ย 3-6 กิโลกรัม  หน่อไม้ไผ่ตงดำมีรสหวานกรอบ เนื้อเป็นสีขาวละเอียดและไม่มีเสี้ยน  2) ไผ่ตงเขียว มีขนาดของลำต้นเล็กและสั้นกว่าไผ่ตงดำ สีของลำต้นจะเป็นสีเขียว เนื้อไม้บาง ไม่ค่อยแข็งแรง ถ้ามีลมแรง ๆ ทำให้หักพับลงมาได้ง่าย  ใบมีขนาดปานกลาง บางและมีสีเขียวเข้ม จับแล้วไม่สากมือ หน่อมีน้ำหนัก 1-4 กิโลกรัม หน่อไม้ไผ่ตงเขียวมีรสชาติหวานอมขื่นเล็กน้อย  เนื้อเป็นสีขาวอมเหลือง  ไผ่ตงเขียวมีความคงทนต่อสภาพแห้งแล้งได้ดี