ไม้ล้มลุก แตกแขนงมาก ลำต้นทอดราบไปตามพื้นและชูส่วนปลายกิ่งสูง 10-30 ซม. ลำต้นอวบสีเขียวหรือเขียวประม่วงจนถึงม่วงลายเขียว มีข้อและปล้องชัด ใบเดี่ยว เรียงสลับ กาบใบเป็นปลอกหุ้มรอบข้อ ใบรูปไข่หรือรูปรี ปลายแหลม โคนมน เบี้ยว ขอบเรียบ เส้นกลางใบสีม่วง แผ่นใบด้านบนสีเขียวสลับแถบสีเงินและประสีม่วง ด้านล่างสีม่วงหรือม่วงสลับเขียว ช่อดอกสั้น ออกที่ยอด มีใบประดับใหญ่ 2 ใบ ซึ่งมีขนาดไม่เท่ากันประกบหุ้มช่อดอกอ่อนไว้ กลีบเลี้ยงสีขาว บาง โคนติดกันเป็นหลอด ปลายแยกเป็น 2 แฉก กลีบดอกโคนติดกันเป็นหลอดเรียวสีขาว ปลายแยกเป็นกลีบรูปไข่ 3 กลีบ กลีบด้านบนสีม่วง เกสรเพศผู้ 6 อัน รังไข่เล็ก ยอดเกสรเพศเมียมี 3 แฉก ผลเล็กมาก



