ลักษณะก่อที่พบในพื้นที่เป็นไม้ต้นไม่ผลัดใบขนาดกลางสูงประมาณ 8-15 เมตร เปลือกต้นสีน้ำตาลแตกเป็นร่องลึก ใบเดี่ยวเรียวสลับกัน ปลายใบแหลม ดอกเป็นช่อ ผลติดเป็นช่อมีเปลือกหนามแหลมหุ้มผล เนื้อผลสีขาว สำหรับก่อแป้นเป็นไม้ยืนต้น กึ่งผลัดใบ สูงได้ถึง 20 เมตร เปลือกลำต้นมีสีน้ำตาลอมเทา เปลือกชั้นในสีเหลืองอ่อน ใบเป็นใบเดี่ยวมีก้านใบยาว 1.2-2.0 เซนติเมตร แผ่นใบรูปไขรีแกมขอบขนาน ขนาดกว้าง 4-12 เซนติเมตร ยาว 8-24 เซนติเมตร ปลายใบเรียวแหลมหรือเป็นติ่งแหลม โคนใบมนสองข้างอาจจะเบี้ยวเล็กน้อย ขอบใบอาจเรียบตลอดหรือมีซี่หยักคล้ายฟันเลื่อยเฉพาะส่วนปลาย ใบแก่มีผิวด้านบนเกลี้ยงยกเว้นมีขนละเอียดตามเส้นกลางใบ มีด้านล่างมีขนละเอียดกระจายห่างๆ กันโดยเฉพาะตามเส้นใบด้านล่าง เส้นใบลึกลงจากผิวใบและเห็นได้ชัดเจน มีเส้นใบข้างจำนวน 10-14 คู่ ดอกออกเป็นช่อโดยทั่วไปคล้ายก่อหยุม ดอกย่อยติดกระจายหรือเป็นกระจุก กระจุกละ 2-3 ดอก วงกลีบรวม 6 กลีบ มีขนอยู่ตามขอบใบ ดอกเพศผู้มีเกสร 12 อัน รังไข่เป็นหมัน 1 อัน ดอกเพศเมียมีเกสรเพศผู้เป็นหมัน 12 อัน รังไข่ค่อนไปทางสามเหลี่ยม มีขนละเอียดปกคลุม ผลติดกับกิ่งไม่มีก้าน ค่อนข้างกลม ขนาดเส้นผ่าศูนย์กลาง 2.5-4.0 เซนติเมตร กาบผลมีหนามแหลมเหยียดตรงขนาดต่างๆกัน ยาวตั้งแต่ 8-12 มิลลิเมตร ปกคลุมหนาแน่นตลอด เมื่ออ่อนสีเขียว เมื่อแก่สีน้ำตาลอมส้ม ผลด้านในเปลือกแข็งรูปไข่ ขนาด 0.6-1.3 เซนติเมตร มักจะมี 1 เม็ดต่อผล มีขนละเอียดปกคลุมเล็กน้อยบริเวณปลาย