ไม้เถาเลื้อย   อายุหลายปี   ยาวได้ถึง  10  เมตร   ลำต้นมีผิวเกลี้ยง   มีรากโตคล้ายหัวสีขาวอมเหลืองถึงสีเหลืองหรือดำ  ยาว  15-20  ซม.  ออกเป็นกระจุก   
ใบ  เดี่ยว  เรียงแบบเวียนสลับบริเวณใกล้โคนต้น   และเรียงเป็นคู่ตรงกันข้ามตามบริเวณกลางต้นหรือยอด  ก้านใบยาว  1.5-7.0 ซม.  ไม่มีหูใบและกาบใบ   แผ่นใบรูปไข่ถึงรูปไข่กว้าง  ขนาดกว้าง  3-14  ซม.  ยาว  9-20  ซม.  ปลายใบเรียวแหลม  โคนใบโค้งมนและเว้าแบบรูปหัวใจ    ขอบใบเรียบเนื้อใบย่น   เส้นใบเรียงขนานออกจากโคนใบไปทางปลายใบ  9-13  เส้น ดอก  สมบูรณ์เพศออกเดี่ยวหรือเป็นช่อกระจะจำนวนดอกย่อย  2-6  ดอก  ก้านช่อดอกยาว  2-8 ซม.   มีใบประดับยาว  0.5-1.5 ซม.  ก้านดอกยาว  0.5-3.0  ซม.  กลีบรวม  4 กลีบ  เรียงตัวเป็น  2  ชั้น ชั้นละ  2  กลีบ   แต่ละกลีบเป็นรูปแถบยาวปลายแหลม ขนาดกว้าง  0.4-1.0  ซม.  ยาว  2.5-4.0  ซม.  กลีบชั้นนอกสีเขียวหรือเขียวอมเหลือง   มีลายเส้นสีเขียวแก่หรือม่วงเป็นลายประ   ชั้นในสีน้ำตาลหรือน้ำตาลอมแดง   มีลายเส้นประสีแดง   เกสรเพศผู้  4 อันยาว  2.5-4.0 ซม.   ก้านเกสรสั้น  อับเรณูสีม่วงยาว  0.8-1.5  ซม.  ปลายมีจะงอยยาว  5-12  มม.  รังไข่นูนเหนือฐานวงกลีบรวม  ไม่มีก้านเกสร   
ผล  เป็นฝักห้อยลงเป็นพวง   ขนาดกว้าง  1.5-3.0 ซม.  ยาว 4-7 ซม.  เมื่อแห้งแตกได้เป็น  2 ซีก ภายในมีเมล็ด  10-20  เมล็ด   เมล็ดยาว  1.0-1.7 ซม.  มีปลายเรียวแหลมยาวประมาณ 4 มม. มีก้านเมล็ดยาวประมาณ  8  มม.   มีเยื่อหุ้มที่โคนเมล็ด [11]