ไม้ยืนต้น   ผลัดใบ   ขนาดใหญ่สูงได้ถึง  35  เมตร ลำต้นมีเปลือกสีเทาอ่อน  ผิวเรียบเกลี้ยง   เปลือกชั้นในมียางสีขาวหรือขาวอมเหลืองอ่อน 
ใบ  ใบเดี่ยว  เรียงแบบเวียนรอบ  หูใบแคบ   ยาวประมาณ  2  ซม.  หลุดร่วงได้ง่าย  ก้านใบยาว  2.0-3.5  ซม.  แผ่นใบรูปไข่หรือรูปไข่กว้าง  ขนาดความกว้าง  6-12  ซม.  ยาว  8-18  ซม. ปลายใบเรียวแหลมหรือเป็นติ่งเรียวแหลม   โคนใบโค้งมนขอบใบเรียบหรือหยักเป็นฟันคล้ายซี่ฟันเลื่อยละเอียด   ผิวใบเกลี้ยง   ย่นเป็นลอนคล้ายลูกคลื่นเล็กๆ  เส้นใบออกจากโคนใบ  3  เส้น   เส้นใบข้าง  4-8  คู่ ปลายโค้งเข้าหากันก่อนจรดขอบใบ  
ดอก  ออกเป็นช่อแบบหางกระรอก  แยกเพศแยกต้นดอกเพศผู้เป็นช่อห้อย  ยาว  6-14  ซม.  ดอกย่อยเล็กมีกลีบเลี้ยง  4  กลีบ  เรียงซ้อนในดอกตูมเป็น  2 ชั้น  ชั้นนอกรูปคล้ายเรือโค้ง  กลีบชั้นในเป็นแผ่นแบนทั้งกลีบนอกและกลีบในมีขนละเอียดปกคลุมหนาแน่น   เกสรเพศผู้  4  อัน  แยกกันอยู่ ดอกเพศเมียเป็นช่อห้อยแบบเดียวกับดอกเพศผู้   แต่สั้นกว่าและเรียงตัวกันแน่นกว่าดอกเพศผู้   กลีบเลี้ยง  4  กลีบ ผิวเกลี้ยง  ไม่มีขนปกคลุม   มีก้านเกสรยาวเรียว  2  อัน ขนาดยาวประมาณ  2.5  มม.  
ผล  ค่อนข้างกลม   ขนาดเส้นผ่าศูนย์กลางประมาณ  1  มม.  ติดกันเป็นช่อแน่นช่อติดผลยาว  10-20  ซม.  ผลแก่สีขาวถึงเหลืองอ่อน  เมื่อสุกสีม่วงถึงม่วงอมดำ  มีเนื้อฉ่ำน้ำ  ภายในมีเมล็ด  1  เมล็ด  มีชั้นกลีบเลี้ยงฉ่ำน้ำห่อหุ้มที่โคน [10]