ไม้ต้น สูงได้ถึง 15 ม. เปลือกต้นสีเทาอมเหลือง ไม่มีช่องอากาศ เกลี้ยง ไม่มีมือจับ ตามง่ามใบบางทีมีหนาม 
ใบ  เดี่ยว เรียงตรงข้ามรูปรี รูปไข่ ค่อนข้างกว้าง หรือกลม กว้าง 2.3-12 ซม. ยาว 4.9-15 ซม. ปลายใบมน หรือเรียวแหลม ปลายสุดมักจะมีติ่งหนาม โคนใบแหลม กลม หรือเว้ารูปหัวใจเล็กน้อย มีเส้นใบตามยาว 3-5 เส้น เส้นกลางใบด้านบนแบนหรือเป็นร่องตื้นๆ ด้านล่างนูน เกลี้ยง หรือมีขนประปรายตามเส้นใบ ก้านใบยาว 5-17 มม. 
ดอก  ออกเป็นช่อกระจุกแยกแขนงตามยอดหรือตามปลายกิ่ง ช่อยาว 3.5-5 ซม. มีดอกจำนวนมาก มีขน ก้านช่อยาว 1-3 ซม. ดอกสีเขียวถึงขาว ก้านดอกยาวไม่เกิน 2.5 มม. กลีบเลี้ยง 5 กลีบ รูปไข่แคบถึงรูปใบหอก ยาว 1.5-2.2 มม. ด้านนอกมีขนถึงเกลี้ยง ด้านในเกลี้ยง กลีบดอกสีเขียวถึงขาว ยาว 9.4-13.6 มม. โคนติดกันเป็นหลอด ปลายแยก 5 แฉก หลอดยาวกว่าแฉก 3 เท่า ด้านนอกเกลี้ยง หรือมีตุ่มเล็กๆ ด้านในบริเวณด้านล่างของหลอดมีขนแบบขนแกะ แฉกมีตุ่มหนาแน่น หนาที่ปลายแฉก เกสรเพศผู้ 5 อัน  ไม่มีก้าน ติดอยู่ภายในหลอดดอก อับเรณูรูปขอบขนาน ยาว 1.5-2 มม. เกลี้ยง ปลายมนหรือมีติ่งแหลม เกสรเพศเมียยาว 8-13 มม. เกลี้ยง ยอดเกสรเพศเมียเป็นตุ่ม 
ผล  กลม เส้นผ่านศูนย์กลาง 5-8 ซม. เปลือกหนา สาก สุกสีแดงถึงส้ม มีเมล็ด 4-15 เมล็ด รูปทรงรี ไม่สม่ำเสมอ ยาว 1.5-2.2 ซม. หนา 5-15 มม. ผิวมีขนสีอมเหลือง [8]