ไม้เถา, มีอายุเพียงปีเดียว; ลำต้นและกิ่งก้านมีขน, ขนจะค่อย ๆ หลุดร่วงไปเมื่อแก่; ตามข้อมีมือเกาะเป็นเส้นยาว, มักแยกเป็น 3 แขนง. 
ใบ  เดี่ยว, เรียงสลับกัน, มีขนาดกว้างและยาว 12 – 20 ซม., ปลายใบแหลม, ขอบใบหยักเล็กน้อย, มีรอยเว้าลึกเป็น 5 แฉก, โคนใบเว้าเป็นรูปหัวใจ; ก้านใบยาว 6 – 10 ซม., เป็นเหลี่ยม. 
ดอก  ดอกเพศผู้และดอกเพศเมียอยู่บนต้นเดียวกัน, ออกเดี่ยว ๆ หรือเป็นช่อ. ดอกเพศผู้ เป็นช่อ, ยาว 10 – 15 ซม., ก้านดอกยาว 1 – 2 ซม.; กลีบรองกลีบดอกโคนเชื่อมติดกันเป็นท่อสั้น ๆ , ปลายแยกเป็นกลีบเล็ก ๆ , เรียงยาว, 5 กลีบ, มีขน; กลีบดอก 5 กลีบ, รูปไข่กลับหรือรูปรี, สีเหลืองหรือเหลืองอ่อน, ขอบกลีบมีรอยย่นเป็นคลื่น, ดอกบานเต็มที่กว้าง 3 – 5 ซม., กลีบมีขนาดกว้าง 1 – 1.5 ซม., ยาว 2 – 3 ซม.; เกสรผู้ 3 อัน, อับเรณูมีจำนวนช่องไม่เท่ากัน คือ อับเรณูที่มี 1 ช่อง 1 อัน และ 2 ช่อง 2 อัน. ดอกเพศเมีย มักออกเป็นดอกเดี่ยว, ก้านดอกยาว 1 – 7 ซม.; กลีบรองกลีบดอกและกลีบดอก, มีลักษณะเหมือนดอกเพศผู้; รังไข่รูปทรงกระบอก, อยู่ต่ำกว่ากลีบรองกลีบดอกและกลีบดอก, ภายในมี 3 ช่อง, มีไข่อ่อนเรียงตามแนวยาวจำนวนมาก; ท่อรังไข่ กลมสั้น, ปลายแยกเป็น 3 แฉก.  
ผล  รูปทรงกระบอก, เส้นผ่าศูนย์กลาง 4 – 10 ซม., ยาว 15 – 30 ซม., ปลายผลมีรอยของกลีบรองกลีบดอกเหลืออยู่; ผลอ่อนสีเขียว มีลายสีเขียวแก่, ผลแก่สีเขียวอมเหลืองหรือเขียวเข้มปนเทา; เนื้อในมีเส้นใยเหนียวเป็นร่างแห. เมล็ด รูปรี, แบน, กว้าง 6 – 8 มม., ยาว 1.2 – 1.5 ซม., เมื่อแก่สีดำ. [6]