ไม้ล้มลุก ทอดขนานกับพื้นดิน แตกแขนงมาก มีรากตามข้อ ยาว 10-50 ซม. ใบเดี่ยว เรียงเวียนสลับ รูปไต หรือค่อนข้างกลม ขอบหยักมนตื้นๆ 5-7 หยัก แต่บางครั้งถึง 9 หยัก เส้นใบออกจากโคนใบ จำนวนเท่ากับหยักของแต่ละใบ ช่อดอกแบบช่อซี่ร่ม เป็นกระจุกแน่น ช่อละ 3-10 ดอก ออกตามง่ามใบ ดอกสีเขียวอ่อน เล็กมาก กลีบดอก 5 กลีบ เกสรเพศผู้ 5 อัน รังไข่มี 2 ช่อง แต่ละช่องมีออวุล 1 เม็ด ยอดเกสรเพศเมียมี 2 อัน ผลกลมแบน เส้นผ่านศูนย์กลาง 1-2 มม. เมล็ดเล็กมาก



