ไม้ต้น สูง 5-10 ม. กิ่งปลายๆ ค่อนข้างเล็ก หูใบยาว 1-2.5 ซม. 
ใบ เดี่ยว เรียงเวียนสลับ รูปไข่กลับแกมรูปใบหอกแกมขอบขนาน กว้าง 2.5-15 ซม. ยาว 7.5-33 ซม. ปลายเรียวแหลม โคนแหลม มน หรือกลม เนื้อใบบาง ค่อนข้างหนาคล้ายหนัง ขอบเรียบ หรือจักเป็นฟันเลื่อนตื้นๆ สีเขียวอ่อน หรือสีเขียวอมเหลือง ด้านบนเป็นเงา เส้นร่างแหชัดเจน ก้านใบยาว 1-6 ซม. ขนนุ่ม 
ดอก อยู่ในโครงสร้างที่มีลักษณะคล้ายผลที่เรียกกว่า ผลแบบมะเดื่อ (fig หรือ syconium) ซึ่งต่อไปจะเจริญเป็นผล fig เกิดจากฐานดอกที่บวมพองขึ้น ภายในกลวง ที่ปลายมีช่องเปิดที่มีใบประดับปิดอยู่ภายใน fig นี้มีดอก 3 ประเภทคือ ดอกเพศผู้ ดอกเพศเมีย และดอกปุ่มหูด fig เกิดตามง่ามใบหรือตามที่ใบร่วงหลุดไป หรือเป็นกระจุกบนลำต้นและกิ่งใหญ่ๆ มีก้านยาว 0.5-4 ซม. รูปกลม หรือรูปรีกว้าง ปลายเรียบ เส้นผ่านศูนย์กลาง 1.5-3 ซม. เกลี้ยง หรือมีขนเล็กน้อย สีเขียว เขียวอมเหลือง หรือสีเขียวปนน้ำตาลปนม่วง มักมีจุดสีอ่อนๆ  ที่โคนมีใบประดับยาวถึง 15 มม. ดอกเพศผู้กลีบรวมเกลี้ยง ดอกเพศเมีย กลีบรวมสั้น [8]