ไม้ต้น ขนาดเล็ก สูงถึง 18 ม. เปลือกลำต้นสีน้ำตาลเข้ม มีช่องอากาศ หรือมีรอยแตกสี่เหลี่ยมไม่เป็นระเบียบอยู่ทั่วไป กิ่งอ่อนสีน้ำตาลเข้ม หรือออกสีดำ 
ใบ  ประกอบแบบขนนกปลายคี่ ยาว 50 ซม. แกนกลางใบสีน้ำตาลแดงถึงสีเขียวอ่อน ก้านใบยาว 5-15 ซม. ใบย่อยมี 3-5 คู่ บางทีพบมี 1 หรือ 6 คู่ รูปขอบขนานแกมรูปไข่ กว้าง 2-7.5 ซม. ยาว 4.5-20 ซม. ปลายเรียวแหลมโคบเบี้ยว กลม หรือแหลม ขอบเป็นคลื่น ด้านบนเกลี้ยง สีเขียวเข้ม ด้านล่างเกลี้ยง หรือมีขนสีเขียวอ่อนกว่า เส้นใบมี 5-8 คู่ แต่ละเส้นเชื่อมติดกันก่อนถึงขอบใบ 
ดอก  สีขาว ชมพู หรือสีครีมมีกลิ่นหอม ออกเป็นช่อกึ่งรูปช่อเชิงหลั่น ตามง่ามใบ ก้านช่อดอกยาว และแตกกิ่งออกไป 3-7 คู่ แต่ละคู่ตั้งฉากกัน แต่ละคู่มีการแต่งกิ่งเรียงไปอีก 1-3 ชั้น ใบประดับเล็ก หลุดร่วงง่าย ก้านดอกย่อยยาว 1.5-2 มม. โคนมีใบประดับที่ติดแน่น 1 คู่ กลีบเลี้ยงยาวประมาณ 1 มม. สีชมพูอ่อน ปลายจักเป็นพูรูปสามเหลี่ยม ปลายพูกลม หรือเรียวแหลม ด้านนอกมักมีขน ที่ขอบบางครั้งมีขน กลีบดอกมี 4-5 กลีบ รูปขอบขนาน กว้างประมาณ 0.7-1 มม. ปลายแหลม ด้านนอกมักมีขน ที่ขอบบางที่มีขนเกสรเพศผู้สีเหลือง มี 8-10 อัน สั้นยาวสลับกัน เชื่อมติดกันเป็นท่อยาวประมาณเศษหนึ่งส่วนสามของก้านเกสร ด้านใกล้แกนมีขนแข็ง บางทีพบด้านไกลแกนมีขนเล็กน้อย สีชมพู อับเรณูขนาดประมาณ 1 มม. รูปไข่ ปลายแหลมเป็นติ่ง ค่อนข้างเกลี้ยง สีเหลืองสด ติดอยู่ระหว่างแฉกแหลมจานฐานดอกรูปแหวน นุ่ม รังไข่เกลี้ยง มี 2-3 ช่อง แต่ละช่องมีไข่อ่อน 2 หน่วย ปลายยอดเกสรเพศเมียแยกเป็น 2-3 พู 
ผล  แห้ง กลม เส้นผ่านศูนย์กลางยาว 1-2 ซม. สีชมพู เมล็ด มี 1 เมล็ดรูปไข่ ค่อนข้างโค้งอยู่ในเยื่อสีขาว [8]