ไม้พุ่ม สูง 1 – 5 ม., ลำต้นมีรอยแผลใบ, ทุกส่วนถ้าสับจะมียางขาวไหลออกมา; รากเป็นที่สะสมอาหาร, มี 5 – 10 ราก, รากที่สะสมอาหารมีเส้นผ่าศูนย์กลาง 3 – 15 ซม., ยาว 15 – 100 ซม. 
ใบ  เดี่ยว, เรียงแบบบันไดเวียน, เป็นแฉกลึก ๆ 3 – 9 แฉก, แฉกรูปไข่กลับแกมรูปหอก, กว้าง 1 – 6 ซม., ยาว 4 – 20 ซม., ปลายใบแหลม; ขอบใบเรียบ; โคนใบสอบแคบ; ด้านบนเกลี้ยง, บางทีมีสีแดง, ด้านล่างสีขาวนวล, อาจมีขนเล็กน้อยตามเส้นใบ; หูใบมักจะเป็นแฉกรูปหอก 3 – 5 แฉก, ยาวประมาณ 1 ซม., ร่วงง่าย; ก้านใบยาว 5 – 30 ซม., สีเขียวถึงแดงเข้ม. 
ดอก ออกเป็นช่อตามง่ามใบใกล้ยอด, ยาว 3 – 10 ซม., ใบประดับรูปยาวแคบ, ร่วงง่าย, ดอกแยก เพศแต่อยู่บนช่อเดียวกัน. ดอกเพศผู้ ก้านดอกยาว 0.5 – 1.0 ซม.; กลีบรองกลีบดอกยาว 3 – 8 มม., เชื่อมติดกันเป็นรูประฆัง, ปลายแยกเป็นแฉกสามเหลี่ยม 5 แฉก; เกสรผู้ 10 อัน, เรียงเป็น 2 วง, สั้น และยาวสลับกัน, ก้านเกสรไม่ติดกัน, อับเรณูมีขนาดเล็ก. ดอกเพศเมีย มีขนาดใหญ่กว่าดอกเพศผู้, ก้านดอกยาว 1 – 2.5 ซม.; กลีบรองกลีบดอก 5 กลีบ, ติดกันที่โคนเพียงเล็กน้อย, ยาวประมาณ 1 ซม.; รังไข่มีสัน 6 สัน, ไม่มีขน, ยาว 3 – 4 มม., ท่อรังไข่เชื่อมติดกัน, ปลายแยกเป็น 3 กลุ่ม, แต่ละกลุ่มแยกเป็นแขนงเล็ก ๆ น้อย ๆ อีกจำนวนมาก. 
ผล  กลม, มีเส้นผ่าศูนย์กลาง 1.5 ซม., เกลี้ยง, มีปีกแคบ ๆ ตามยาว. เมล็ด รี, ยาวประมาณ 12 มม. [6]
