ไม้พุ่ม รอเลื้อยหรือตั้งตรง สูงได้ประมาณ 5 ม. ดอกแยกเพศร่วมต้น ไม่มีน้ำยาง หูใบขนาดเล็ก ยาว 1-2 มม. ร่วงง่าย ใบเดี่ยว เรียงสลับในระนาบเดียวกัน รูปรีหรือรูปขอบขนาน ยาว 1.2-3.6 ซม. ปลายใบมนหรือกลม บางครั้งเป็นติ่งแหลมสั้นๆ โคนใบมน เบี้ยวเล็กน้อย ขอบใบเรียบ แผ่นใบบาง ด้านล่างมีนวล เส้นแขนงใบข้างละ 5-7 เส้น เรียงจรดกัน ก้านใบยาว 0.5-2.5 มม. ดอกออกเป็นกระจุกหรือออกเดี่ยวๆ ตามซอกใบ ไม่มีกลีบดอก ดอกเพศผู้อยู่ช่วงล่าง ก้านดอกยาว 1.5-5 มม. กลีบเลี้ยงบางสีเขียวอ่อนหรือสีส้ม ยาว 3-5 มม. หยักตื้นๆ 6 หยัก เกสรเพศผู้ 3 อัน มีก้านเกสรร่วม ยาว 1-1.5 มม. อับเรณู 2 ช่อง ยาวประมาณ 1 มม. ดอกเพศเมียออกเดี่ยวๆ ช่วงปลายกิ่ง ก้านดอกยาว 1.2-3 มม. กลีบเลี้ยง 6 กลีบ สีเขียวอ่อน ขนาดประมาณ 1.5 มม. หยักตื้นๆ มีขนด้านนอก ขยายในผล เปลี่ยนเป็นสีชมพูอมแดง ติดทน รังไข่รูประฆัง มี 3 ช่อง ยาวประมาณ 1 มม. ยอดเกสรเพศเมียเชื่อมติดกันประมาณกึ่งหนึ่งเป็นก้านเกสรเพศเมียสั้นๆ ปลายแยกเป็น 3 แฉก ปลายแฉกแยก 2 พู ผลแบบแคปซูล ทรงกลม แบน หยัก 3 พูตื้นๆ ขนาดประมาณ 5-8 มม. ก้านผลยาว 2-6 มม. กลีบเลี้ยงขยายออก เส้นผ่านศูนย์กลาง 0.6-1.7 ซม. แฉกยาวได้ประมาณ 3 มม. ผลสุกสีแดง เมล็ดรูปสามเหลี่ยม ยาวประมาณ 4 มม. มีเยื่อหุ้มสีเหลืองหรือแดง